2024 шықәса жәабран 15 азы Боливариантәи Ареспублика Венесуела иҟоу аҷыдалкаатә зинмчнагӡа змоу Аԥсны ацҳаражәҳәаҩ Заур Ӷәаџьаа ихы алаирхәит ацәыргақәҵа «Венесуела 20-тәи ашәышықәса иаҵанакуа аурыс ҟазара» аартра ацеремониа Венесуела иҟоу Урыстәла аҷыдалкаатә зинмчнагӡа змоу ацҳаражәҳәаҩ Сергеи Мелик-Багдасаров инаԥхьарала.
Ацеремониа мҩаԥган Каракас Амилаҭтә галереиаҿы.
Ацәыргақәҵа аадыртит Венесуела иҟоу Урыстәла аҷыдалкаатә зинмчнагӡа змоу ацҳаражәҳәаҩ Сергеи Мелик-Багдасарови Венесуела акультура аминистр Ернесто Вильегаси.
Мелик-Багдасаров иажәақәа рыла аҭааҩцәа ирбар рылшоит адунеи аҿы еицырдыруа аҟазауаа В.Кандински, Н.Фердинандов, М.Шагал рырҿиамҭақәа. Ацҳаражәҳәаҩ ҭабуп ҳәа ахиҳәааит апроект анагӡараҿы Венесуела акультура аминистрра иҟанаҵаз ацхыраара.
Венесуела акультура аминистр Ернесто Вильегас иҳәеит ацәыргақәҵа 20тәи ашәышықәса аҟазареи иахьатәи аамҭеи рыбжьара цҳара шауа.